钦定古今图书集成/明伦汇编/皇极典/第245卷 > 《金镜赋》〈以圣人握之以临天下为韵〉韦模当
## 钦定古今图书集成/明伦汇编/皇极典/第245卷 > 《金镜赋》〈以圣人握之以临天下为韵〉韦模当

“大哉，唐之为盛！授宝历兮握金镜，御乾符兮秉坤政。”
顺四时以立法，侔上帝而作圣。其德惟新，其照惟均。
“金也者，取刚克以成质；镜也者，取清明之在身。染之
无污，磨而不磷。守清净以自立，形大小而各陈。”是故
傅咸拟之于良史，庄氏比之于至人。懿夫不鼓不铸，
匪雕匪斲。坚贞为义，同匪石以居心；溥博其功，异明
珠之在握，见而后信，动必先觉，细察毫芒，远包海岳，
处明难疲，居昏不浊，含清辉于寂默，体元化以希夷，
有以取象，无得可持，虽每分于动息，终不浑于妍媸，
斯实百王之道也，可以三光而揭之。原夫司契之君，
端拱而理，北辰定位，南面恭己，微其道之有孚，必心
镜之为始，何彊名于此意？帝试言其所以，岂非体合
冲漠，功优照临，苟遇物而必览，信缘情之可任。皎皎
团月，既昏晓而常洁，沈沈精彩，岂尘垢之能侵。作此
镜焉，生于化权，无形象以流赏，有光华而克全。清明
象水，广大配天，讨之不穷，随五行而往复，韬之无际，
假六气以周旋，则知守宝者持之罔舍，于以宣化源，
统天下。如是三皇之与五帝，较我德之殊寡。